/  N á v r h  /                                                                                            

DOHODA
medzi vládou Slovenskej republiky a vládou Filipínskej republiky o zrušení vízovej povinnosti pre držiteľov diplomatických pasov alebo služobných pasov Slovenskej republiky a pre držiteľov diplomatických pasov alebo úradných pasov Filipínskej republiky                                                                                                 

 Vláda Slovenskej republiky 
a
 vláda Filipínskej republiky

(ďalej len „zmluvné strany“),  želajúc si zlepšenie rozvoja a spolupráce medzi oboma krajinami s cieľom uľahčiť cestovanie svojim občanom, 

dohodli sa   t a k t o :

 Článok 1
(1)  Občania Slovenskej republiky, ktorí sú držiteľmi platných diplomatických pasov alebo služobných pasov a nie sú akreditovaní vo Filipínskej republike sú oslobodení od akejkoľvek vízovej povinnosti a môžu vstupovať na územie  Filipínskej republiky, zdržiavať sa na ňom, prechádzať ním alebo vycestovať z neho cez hraničné priechody určené na medzinárodný styk, ak takýto pobyt nepresahuje päťdesiatdeväť (59) dní odo dňa vstupu.
(2)  Občania Filipínskej republiky, ktorí sú držiteľmi platných diplomatických pasov alebo úradných  pasov a nie sú akreditovaní v Slovenskej republike sú oslobodení od akejkoľvek vízovej povinnosti a môžu  vstupovať na územie  Slovenskej republiky, zdržiavať sa na ňom, prechádzať ním  alebo vycestovať z neho cez hraničné priechody určené na medzinárodný styk, ak takýto pobyt nepresahuje päťdesiatdeväť (59) dní odo dňa vstupu.

 Článok 2
(1) Občania Slovenskej republiky, držitelia platných diplomatických alebo služobných pasov a občania Filipínskej republiky, držitelia platných diplomatických alebo úradných pasov, ktorí sú členmi diplomatických misií, konzulárnych úradov alebo medzinárodných organizácií so sídlom na území štátu druhej zmluvnej strany, môžu bez víz vstupovať na územie štátu druhej zmluvnej strany a zdržiavať sa na ňom bez víz počas celej doby svojho pridelenia.
 	(2) Rovnaká úprava platí pre rodinných príslušníkov, ktorí žijú v spoločnej domácnosti s osobami uvedenými v predchádzajúcom odseku za predpokladu, že sú držiteľmi platných diplomatických alebo služobných pasov Slovenskej republiky a platných diplomatických alebo úradných pasov Filipínskej republiky.

Článok 3
Zmluvné strany si diplomatickou cestou najneskôr tridsať (30) dní pred nadobudnutím platnosti tejto dohody vymenia vzory  platných pasov. Akékoľvek zmeny vykonané v týchto pasoch budú najneskôr tridsať (30) dní pred vykonaním týchto zmien písomne oznámené druhej zmluvnej strane. 

 Článok 4
	Držitelia diplomatických alebo služobných pasov Slovenskej republiky a držitelia diplomatických alebo úradných pasov Filipínskej republiky sú povinní dodržiavať  právne predpisy upravujúce vstup na územie štátu druhej zmluvnej strany, pobyt na ňom a vycestovanie z neho.

 Článok 5
Každá zo zmluvných strán môže z dôvodov  bezpečnosti štátu, ochrany verejného poriadku alebo zdravia obyvateľstva úplne alebo čiastočne prerušiť vykonávanie tejto dohody. O zavedení a zrušení týchto opatrení sa zmluvné strany budú  bezodkladne informovať diplomatickou cestou.

Článok 6
 Každá zmluvná strana si vyhradzuje právo nepovoliť občanom štátu druhej zmluvnej strany  vstup na územie svojho štátu alebo zakázať pobyt na ňom, ak sú títo občania považovaní za nežiadúcich. 

Článok 7
Táto dohoda môže byť menená a doplnená vzájomnou dohodou zmluvných strán. Zmeny a doplnky musia byť vykonané písomne diplomatickou cestou.

Článok 8
	(1) Táto dohoda sa uzatvára na neurčitý čas a nadobúda platnosť po uplynutí tridsiatich (30) dní odo dňa doručenia neskoršej nóty, ktorou si zmluvné strany oznámia, že boli splnené podmienky ustanovené vnútroštátnymi právnymi predpismi na nadobudnutie jej platnosti.
           (2) Každá zo zmluvných strán môže diplomatickou cestou dohodu písomným oznámením vypovedať. Vypovedanie dohody nadobudne platnosť uplynutím tridsiatich (30) dní odo dňa  doručenia výpovede druhej zmluvnej strane.

          Dané v ................................................................2001 v dvoch pôvodných vyhotoveniach v  slovenskom  a anglickom jazyku, pričom obidve znenia majú rovnakú platnosť.

                   Za 								       Za 
vládu Slovenskej republiky 				          vládu Filipínskej republiky